Ashøj
Ashøj, Ashøje, højtliggende (94 m.o.h.) folkeligt samlingssted i Sydthy. Højen ligger vest for Hurup i Thy; her fejredes eksempelvis i 1888 100-året for stavnsbåndets løsning, og her overværede 5.000 mennesker et friluftsspil sankthansaften 1933.
Der er fortsat egnsspil på stedet hvert andet år og grundlovsmøde hvert år. Pga. tæt bevoksning er der for udsigtens skyld bygget et tårn af træ. Fra Ashøj yndede maleren Jens Søndergaard at gengive det omgivende landskab i en række bølgende, farvemættede billeder. Stedet rummer en Folkets Talerstol og flere monumenter for danske konservative politikere, deriblandt John Christmas Møller.